Нарадзіўся Канстанцін Ігнатавіч Лукашоў 7 студзеня 1907 г. (25 снежня 1906 г. па старым стылі) у вёсцы Гарадзец — цэнтры воласці Быхаўскага павета Магілёўскай губерні (сучасны Быхаўскі раён Магілёўскай вобласці) у заможнай сялянскай сям’і. Пачатковую адукацыю Кастусь атрымаў у народным вучылішчы, якое было адкрыта ў вёсцы ў 1866 г. Працягнуў вучобу ў Быхаўскай працоўнай сямігадовай школе, якую скончыў у 1922 г. і стаў працаваць у гаспадарцы бацькі. У 1923 г. ён стаў камсамольцам і, напэўна, добра зарэкамендаваў сябе, бо ў 1925 г. у так званы першы ленінскі прыём у партыю ўступіў у кандыдаты ВКП(б) у сваёй сельскай ячэйцы. Гэтая падзея змяніла яго лёс.